KOMISSION TÄYTÄNTÖÖNPANOASETUS (EU) 2022/1410,

annettu 18 päivänä elokuuta 2022,

lyhennetystä ennakkoilmoitusajasta ennen satamaan saapumista niiden unionin kalastusalusten osalta, joiden suurin pituus on vähintään 12 metriä ja jotka harjoittavat Euroopan parlamentin ja neuvoston asetuksen (EU) 2019/472 ja Euroopan parlamentin ja neuvoston asetuksen (EU) 2019/1022 soveltamisalaan kuuluvien kantojen kalastusta ja purkavat saaliinsa Espanjan satamissa

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 17 artiklan 6 kohdan,

sekä katsoo seuraavaa:

(1) Asetuksen (EY) N:o 1224/2009 17 artiklan 1 kohdan mukaan suurimmalta pituudeltaan vähintään 12 metriä pitkien ja monivuotisten suunnitelmien kattamien lajien kalastusta harjoittavien unionin kalastusalusten päälliköiden, joita koskee velvollisuus kirjata kalastuspäiväkirjan tiedot sähköisesti, on ilmoitettava purkamisaikomuksestaan lippujäsenvaltionsa toimivaltaisille viranomaisille vähintään neljä tuntia ennen arvioitua satamaantuloaikaa.

(2) Espanja pyysi 28 päivänä toukokuuta 2021, että komission täytäntöönpanoasetuksessa (EU) N:o 1188/2013 (2) säädetty lyhennetty ilmoitusaika laajennettaisiin koskemaan kaikkia unionin kalastusaluksia, jotka harjoittavat Euroopan parlamentin ja neuvoston asetuksen (EU) 2019/472 (3) ja Euroopan parlamentin ja neuvoston asetuksen (EU) 2019/1022 (4) soveltamisalaan kuuluvien kantojen kalastusta Cantabrianmerellä, Cádizinlahdella ja läntisellä Välimerellä ja purkavat saaliit Espanjan satamissa.

(3) Espanjan toimittamat paikkatiedot osoittavat, että Espanjan lipun alla purjehtivat kyseiset laivastot toimivat yleensä kalavesillä, jotka ovat alle neljän tunnin välimatkan päässä niiden purkamissatamista. Lisäksi kyseiset purkamissatamat ovat aina alle kahden ja puolen tunnin välimatkan päässä Espanjan valvontaviranomaisten toimipaikoista. Jos kyseiset alukset valitaan purkamisen yhteydessä tehtävään tarkastukseen, vähintään kahden ja puolen tunnin ennakkoilmoitusaika antaisi asianomaisille Espanjan valvontaviranomaisille mahdollisuuden saapua ajoissa purkamissatamaan suorittaakseen vastaavan tarkastuksen.

(4) Yhdenvertaisen kohtelun vuoksi samaa lyhennettyä ennakkoilmoitusaikaa olisi sovellettava unionin kalastusaluksiin, jotka purkavat saaliinsa Espanjan satamissa ja jotka täyttävät tässä asetuksessa säädetyt edellytykset.

(5) Asianomaisille unionin kalastusaluksille olisi sen vuoksi annettava oikeus toimittaa ennakkoilmoitus kaksi ja puoli tuntia ennen arvioitua saapumista espanjalaiseen satamaan.

(6) Espanjan olisi arvioitava tässä asetuksessa säädetyn lyhennetyn ennakkoilmoitusajan vaikutuksia sen asianmukaisen uudelleentarkastelun varmistamiseksi ja toimitettava komissiolle selvitys.

(7) Koska täytäntöönpanoasetuksen (EU) N:o 1188/2013 soveltamisala on päällekkäinen tämän asetuksen soveltamisalan kanssa, kyseinen täytäntöönpanoasetus olisi kumottava.

(8) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Asetuksen (EY) N:o 1224/2009 17 artiklan 1 kohdassa säädetty ennakkoilmoitusten vähimmäismääräaika lyhennetään kahteen ja puoleen tuntiin sellaisten unionin kalastusalusten päälliköiden osalta, joiden suurin pituus on vähintään 12 metriä ja jotka täyttävät kaikki seuraavat edellytykset: a) ne kalastavat kantoja, joihin sovelletaan asetuksilla (EU) 2019/472 ja (EU) 2019/1022 vahvistettuja monivuotisia suunnitelmia; b) ne toimivat yksinomaan kalastusalueilla, joilta ne voivat saavuttaa purkamissataman alle neljässä tunnissa; c) ne purkavat lastinsa Espanjan satamissa.

2 artikla Espanjan on toimitettava komissiolle selvitys tämän asetuksen täytäntöönpanosta viimeistään 26 päivänä elokuuta 2024. Selvitykseen on sisällyttävä arvio 1 artiklassa säädetyn lyhennetyn ennakkoilmoitusajan mahdollisista vaikutuksista Espanjan kalastuksenvalvontaviranomaisten kykyyn seurata tehokkaasti niiden alusten kalastustoimintaa, jotka hyötyvät kyseisestä lyhennetystä ennakkoilmoitusajasta.

3 artikla Kumotaan täytäntöönpanoasetus (EU) N:o 1188/2013.

4 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä elokuuta 2022. Komission puolesta, puheenjohtajan nimissä Virginijus SINKEVIČIUS Komission jäsen

(1) EUVL L 343, 22.12.2009, s. 1.

(2) Komission täytäntöönpanoasetus (EU) N:o 1188/2013, annettu 21 päivänä marraskuuta 2013 , Espanjan satamiin purkavia etelänkummeliturska- ja keisarihummerikantojen kalastusta Cantabrianmerellä ja Iberian niemimaan länsipuolella harjoittavia unionin aluksia koskevan ennen satamaantuloa tehtävän ilmoituksen määräajan lyhentämisestä (EUVL L 313, 22.11.2013, s. 47).

(3) Euroopan parlamentin ja neuvoston asetus (EU) 2019/472, annettu 19 päivänä maaliskuuta 2019, läntisillä vesialueilla ja niiden lähivesialueilla kalastettuja kantoja ja näitä kantoja hyödyntäviä kalastuksia koskevasta monivuotisesta suunnitelmasta, asetusten (EU) 2016/1139 ja (EU) 2018/973 muuttamisesta ja neuvoston asetusten (EY) N:o 811/2004, (EY) N:o 2166/2005, (EY) N:o 388/2006, (EY) N:o 509/2007 ja (EY) N:o 1300/2008 kumoamisesta (EUVL L 83, 25.3.2019, s. 1).

(4) Euroopan parlamentin ja neuvoston asetus (EU) 2019/1022, annettu 20 päivänä kesäkuuta 2019, läntisen Välimeren pohjakalakantoja hyödyntäviä kalastuksia koskevasta monivuotisesta suunnitelmasta ja asetuksen (EU) N:o 508/2014 muuttamisesta (EUVL L 172, 26.6.2019, s. 1).